# Уведомление за стартиране на производство по издаване на общ административен акт на министъра на земеделието и храните за въвеждане на забрана за улов на бели пясъчни миди от видовете *Donax trunculus* *и Chamelea gallina* в периода от 15 април до 15 юли 2024 г.

На основание чл. 66 и следващите от Административнопроцесуалния кодекс Ви уведомявам за стартиране на производство по издаване на общ административен акт заповед на министъра на земеделието и храните за въвеждане на временна забрана за улов на бели пясъчни миди от видовете *Donax trunculus* *и Chamelea gallina* в българската акватория на Черно море.

Актът предвижда, с цел опазване на популациите от бели пясъчни миди във водите на Черно море, да бъде въведена забрана за улова им в периода от 15 април до 15 юли 2024 г. включително, на основание чл. 30, ал. 3, т. 1 от Закона за рибарството и аквакултурите.

Уведомявам Ви, че може да участвате в производството, като всички писмени предложения и възражения по проекта на административен акт следва да бъдат изпращани в едномесечен срок от датата на публикуване до Изпълнителна агенция по рибарство и аквакултури, на адрес: гр. Бургас 8000, ул. „Княз Александър Батенберг” № 1 и на следния електронен адрес: office@iara.government.bg



 **Р Е П У Б Л И К А Б Ъ Л Г А Р И Я**

 И з п ъ л н и т е л н а а г е н ц и я п о р и б а р с т в о и а к в а к у л т у р и

**ОДОБРЯВАМ:**

 **КИРИЛ ВЪТЕВ**

 **МИНИСТЪР**

**ДО**

**МИНИСТЪРА НА ЗЕМЕДЕЛИЕТО И ХРАНИТЕ**

**КИРИЛ ВЪТЕВ**

**ЧРЕЗ:**

**ДОЦ. Д-Р ДЕЯН СТРАТЕВ**

**ЗАМЕСТНИК-МИНИСТЪР НА ЗЕМЕДЕЛИЕТО И ХРАНИТЕ**

**ДОКЛАД**

oт

д-р Николай Георгиев – изпълнителен директор на Изпълнителна агенция по рибарство и аквакултури (ИАРА)

**Относно**: Стартиране на процедура по издаване на общ административен акт – заповед за въвеждане на временна забрана за улов на бели пясъчни миди(*Donax trunculus* и *Chamelea gallina*) в Черно море

**УВАЖАЕМИ ГОСПОДИН МИНИСТЪР,**

В Изпълнителна агенция по рибарство и аквакултури (ИАРА) постъпи писмо с Вх. 46-00-5/18.01.2024 г. от Асоциация на производителите на рибни продукти БГ ФИШ, единствената призната в страната междубраншова организация в сектора на рибарството, с искане за въвеждане на четиримесечна забрана за улов на бели пясъчни миди през 2024 г., считано от 01 май до 31 август.

Институтът по рибни ресурси (ИРР), гр. Варна изпълниха проект № BG14MFOP001-6.003-0004 „*Изследвания върху видовете от групата на белите миди и предложение за нови управленски мерки (WHITECLAM)*“, финансиран от Програмата за морско дело и рибарство 2014-2020. Съгласно публикуваната информация от проведеното изследване на интернет страницата на ИРР (<https://www.ifrvarna.com/images/RSUME__2022_Last.pdf>) основните заключения, показват, че в периода от 15 април до 30 юли мидите са в процес на съзряване на гонадите и активно размножаване. В тази връзка ИРР предлага като законодателна мярка да се въведе забранителен период от три месеца през пролетно-летния размножителен максимум на видовете, с индикативни дати между 15 април и 15 юли.

В допълнение, необходимостта от въвеждане на забрана за улов на двучерупчести от групата на белите пясъчни миди е обсъдена и на заседание на Консултативния съвет по риба и рибни продукти към министъра на земеделието и храните (протокол № ОПОР-01-1/21.11.2023 г.). На проведеното заседание, където са присъствали и представители на заинтересованите страни, всички участници са се обединили около предложението за въвеждане на забрана за улов на видовете *Donax trunculus* и *Chamelea gallina* през 2024 г., по време на размножаването им.

През последните години, с оглед установяване на подходящите периоди за забрана на улов на бели пясъчни миди с цел опазване на запасите им, са изискани редица становища от научните институти в страната. Съгласно предоставените научни данни от ИРР, Института по океанология и Института по биоразнообразие и екосистемни изследвания към Българска академия на науките, размножителният период на видовете пясъчни миди - обект на стопански риболов (*Donax trunculus* и *Chamelea gallina*) започва през пролетта и завършва в края на летния сезон. Въз основа на наличните научни становищата е предложено въвеждане на забрана за улов:

- в периода 15 април – 15 юли, когато мидите са в период на съзряване на гонадите и активно размножаване (Институт по рибни ресурси);

- за период от четири месеца (месеците май-август), когато е най-интензивното изхвърляне на полови продукти, подобно на действаща забрана в Турция (Институт по океанология).

**УВАЖАЕМИ ГОСПОДИН МИНИСТЪР,**

Във връзка гореизложеното, моля за Вашето одобрение да бъде стартирана процедура, по чл. 66 и следващите от Административнопроцесуалния кодекс, за издаване на общ административен акт - заповед за въвеждане на временна забрана за улов на бели пясъчни миди(*Donax trunculus* и *Chamelea gallina*) в Черно море през 2024 г. в рамките на периода от 15 април до 15 юли, въз основа на наличните научни становища. Един от основните принципи на доброто управление, на които се основава Общата политика в областта на рибарството е определянето на мерки в съответствие с най-добрите налични научни препоръки.

**Приложения:** 1. Проект на заповед.

2. Копие на постъпило предложение 46-00-5/18.01.2024 г.

3. Научни становища.

**С УВАЖЕНИЕ,**

**Д-Р НИКОЛАЙ ГЕОРГИЕВ**

**ИЗПЪЛНИТЕЛЕН ДИРЕКТОР НА ИАРА**

**СЪГЛАСУВАЛ:**

**ДОЦ. Д-Р ДЕЯН СТРАТЕВ**

**ЗАМЕСТНИК – МИНИСТЪР НА ЗЕМЕДЕЛИЕТО И ХРАНИТЕ**

**СЪГЛАСУВАЛ:**

**ИВАЙЛО СИМЕОНОВ**

**ДИРЕКТОР НА ДИРЕКЦИЯ ОПОР**



РЕПУБЛИКА БЪЛГАРИЯ

Министър на земеделието и храните

**ПРОЕКТ**

**З А П О В Е Д**

На основание чл. 30, ал. 3, т. 1 от Закона за рибарството и аквакултурите (ЗРА), чл. 3, ал. 1 и чл. 5, ал. 2 от Устройствения правилник на Министерство на земеделието и храните (Обн. ДВ. бр. 82 от 18.10.2019 г.), във връзка със съгласувателно писмо с изх. №………………/……………..2024 г. на Министерство на околната среда и водите, одобрен доклад с рег. № …………………../………………… на изпълнителния директор на Изпълнителна агенция по рибарство и аквакултури и с цел опазване на популациите на белите пясъчни миди от видовете *Donax trunculus* и *Chamelea gallina* в българската акватория на Черно море

**Н А Р Е Ж Д А М:**

I. Забранява се стопанският и любителският риболов на бели пясъчни миди oт видовете *Donax trunculus* и *Chamelea gallina* в българската акватория на Черно море, от 15 април до 15 юли 2024 г. включително.

II. В срока по т. I се забранява пренасянето, съхранението, превозването и първата продажба на бели пясъчни миди oт видовете *Donax trunculus* и *Chamelea gallina,* с изключение на количествата уловени преди периода, забранен с настоящата заповед.

Настоящата заповед не отменя забраните и ограниченията на дейности в посочения воден обект и относими към посочените видове, въведени по силата на други нормативни и административни актове.

Заповедта подлежи на обжалване по реда на Административнопроцесуалния кодекс в едномесечен срок от съобщението за издаването ѝ или в 14-дневен срок от отделните съобщения до лицата, участвали в производството пред административния орган.

Заповедта да се публикува на интернет страницата на Министерство на земеделието и храните и Изпълнителна агенция по рибарство и аквакултури.

Контрол по изпълнение на заповедта възлагам на изпълнителния директор на Изпълнителна агенция по рибарство и аквакултури.

Заповедта да се съобщи на съответните длъжностни лица за сведение и изпълнение.

**МИНИСТЪР НА ЗЕМЕДЕЛИЕТО И ХРАНИТЕ**

**КИРИЛ ВЪТЕВ**